Zagreb, 28. veljače 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Tonija Juranića, općinskog načelnika Općine Baška, za davanjem mišljenja Povjerenstva,** na 80. sjednici, održanoj 28. veljače 2020.g,. daje sljedeće:

**MIŠLJENJE**

1. **Nije u suprotnosti s odredbama ZSSI-a da se supruga Miroslava Hrgovčića, člana Općinskog vijeća Općine Baška, koji se povodom obnašanja iste dužnosti ne smatra dužnosnikom u smislu odredbi ZSSI-a, nakon provedenog javnog natječaja zaposli na radnom mjestu pročelnice Jedinstvenog upravnog odjela Općine Baška te da dužnosnik Toni Juranić, općinski načelnik Općine Baška, odlučuje o njezinom odabiru za pročelnicu, jer iz zahtjeva za mišljenjem ne proizlazi njihova interesna povezanost ili drugi razlozi koji bi doveli u sumnju nepristranost dužnosnika.**
2. **Bilo bi uputno da dužnosnik radi jačanja povjerenja u tijela javne vlasti, na sjednici Općinskog vijeća Općine Baška izvijesti članove tog tijela kao i javnost objavom na internetskoj stranici Općine Baška o razlozima zbog kojih je supruga Miroslava Hrgovčića odabrana kao najbolji kandidat u provedenom natječaju.**

Obrazloženje

Zahtjev za davanjem mišljenja Povjerenstva podnio je udžnosnik Toni Juranić, općinski načelnik Općine Baška. U knjigama ulazne pošte zahtjev je zaprimljen 25. veljače 2020.g. pod poslovnim brojem 711-U-1038-M-23/20-01-3 te se povodom istog vodi predmet broj M-23/20.

Člankom 3. stavkom 1. podstavkom 39. ZSSI-a, propisano je da su općinski načelnici i njihovi zamjenici dužnosnici u smislu tog Zakona, stoga je dužnosnik Toni Juranić povodom obnašanja dužnosti općinskog načelnika Općine Baška obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnik u bitnom navodi da se obraća sukladno članku 6. stavku 1. ZSSI-a sa zahtjevom za davanjem mišljenja Povjerenstva s obzirom da se nalazi u dvojbi je li njegovo ponašanje u skladu s načelima javnih dužnosti. Naime, dužnosnik navodi da je nakon odlaska dosadašnjeg pročelnika Jedinstvenog upravnog odjela Općine Baška u mirovinu, kao općinski načelnik Općine Baška, u skladu sa Zakonom o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08., 61/11., 04/18., 112/19.) raspisao Javni natječaj za imenovanje pročelnika Jedinstvenog upravnog odjela Općine Baška na neodređeno vrijeme.

Nadalje ističe da je nakon provedenog Javnog natječaja za pročelnicu Jedinstvenog upravnog odjela Općine Baška imenovana …………………, prvorangirana kandidatkinjakoja udovoljava svim uvjetima Javnog natječaja, a čiji je suprug Miroslav Hrgovčić koji obnaša dužnost člana Općinskog vijeća Općine Baška, na koju su ga izabrali građani Općine Baška kao kandidata političke stranke Hrvatska demokratska zajednica (u daljnjem tekstu: HDZ). Dužnosnik navodi da sa navedenim članom Općinskog vijeća Općine Baška nije u bilo kakvom kakvom odnosu srodstvu kao niti u odnosu kumstva, te da on nije član HDZ-a.

Dužnosnik traži mišljenje je li se u ovom slučaju imenovanje ……………….. za pročelnicu Jedinstvenog upravnog odjela Općine Baška, na temelju provedenog javnog natječaja sukladno važećim propisima, a koja ima radno iskustvo u jedinici lokalne samouprave od preko 11 godina, te koja bi trebala započeti s obavljanjem poslova pročelnice dana 13. ožujka 2020.g., smatra sukobom interesa.

Uvidom na službenu internetsku stranicu Općine Baška utvrđeno je da Općinsko vijeće Općine Baška ima 11 članova, od kojih je jedan Miroslav Hrgovčić.

Člankom 4. stavkom 5. ZSSI-a propisano je da su povezane osobe u smislu ZSSI-a članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 2. ZSSI-a propisano je da dužnosnici pri obnašanju javne dužnosti ne smiju svoj privatni interes stavljati iznad javnog interesa te da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 7. stavkom 1. podstavkom c) ZSSI-a propisano je da dužnosnici ne mogu zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 5. stavkom 3. Zakona o službenicima i namještenicima u lokalnoj i područnoj (regionalnoj) samoupravi propisano je da o imenovanju i razrješenju pročelnika te o drugim pravima i obvezama pročelnika odlučuje rješenjem općinski načelnik.

Člankom 48. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17. i 98/19.) propisano je da općinski načelnik, čelnik izvršne vlasti, priprema prijedloge općih akata, koje prema odredbi članka 35. istog Zakona donosi predstavničko tijelo, odnosno općinsko vijeće. Člankom 72. navedenog Zakona propisano je da ukupno materijalno i financijsko poslovanje općine nadzire predstavničko tijelo te sukladno odredbama istog Zakona predstavničko tijelo ima neparan broj članova (u pravilu 11 ili 13 članova, razmjerno broju stanovnika).

Iz zahtjeva za mišljenjem proizlazi da je nakon odlaska bivšeg pročelnika Jedinstvenog upravnog odjela Općine Baška u mirovinu, dužnosnik Toni Juranić raspisao Javni natječaj za imenovanje pročelnika Jedinstvenog upravnog odjela Općine Baška, u kojem je kao najbolja kandidatkinja odabrana osoba koja je bračni drug člana Općinskog vijeća Općine Baška, Miroslava Hrgovčića te da dužnosnik donosi rješenje o imenovanju pročelnika na temelju provedenog javnog natječaja.

Člankom 3. ZSSI-a određen je krug dužnosnika na koje se primjenjuju odredbe toga Zakona. Odredbe toga Zakona ne primjenjuju se na predsjednike ili članove predstavničkih tijela jedinica lokalne samouprave, slijedom čega se Miroslav Hrgovčić povodom dužnosti člana Općinskog vijeća Općine Baška ne smatra dužnosnikom u smislu članka 3. ZSSI-a, kojeg bi u obnašanju navedene dužnosti obvezivale odredbe navedenog Zakona.

Stoga je Povjerenstvo razmatralo navode zahtjeva za mišljenje samo u kontekstu mogućeg sukoba interesa i primjene drugih odredbi ZSSI-a koje bi obvezivale dužnosnika Tonija Juranića, općinskog načelnika Općine Baška u situaciji zasnivanja radnog odnosa supruge člana Općinskog vijeća Općine Baška. Iz zahtjeva za mišljenjem proizlazi da Miroslav Hrgovčić nije član obitelji dužnosnika Tonija Juranića niti je u bilo kakvom odnosu srodstva ili neke druge bliske povezanosti s tim članom Općinskog vijeća Općine Baška, kao što to nije niti sa suprugom člana Općinskog vijeća, koja je prema navodima dužnosnika izabrana kao najbolji kandidat u postupku javnog natječaja za pročelnika Jedinstvenog upravnog odjela. Također, proizlazi da nisu članovi iste političke stranke, odnosno da su na istim lokalnim izborima izabrani sa izbornih lista različitih političkih stranaka, pri čemu je dužnosnik Toni Juranić izabran na dužnost čelnika izvršne vlasti, a Miroslav Hrgovčić je izabran na dužnost člana predstavničkog tijela građana iste jedinice lokalne samouprave.

Okolnost da dužnosnik priprema prijedloge općih akata Općine Baška, koje donosi Općinsko vijeće Općine Baška većinom glasova, pri čemu je Miroslav Hrgovčić jedan od 11 članova tog tijela, te da u tom svojstvu nadzire poslovanje Općine za što odgovara općinski načelnik, znači da se dužnosnik Toni Juranić nalazi u odnosu političke suradnje i svojevrsne političke ovisnosti s predstavničkim tijelom. Ista proizlazi iz različite uloge izvršnog tijela u pripremi i osiguranju provedbe općih akata, među kojima je i proračun, te uloge predstavničkog tijela u donošenju istih akata i nadziranja materijalno-financijskog poslovanja. Navedeni odnos posljedica je zakonskog definiranja ovlasti između tijela na razini jedinica lokalne samouprave.

Međutim, u odsustvu neke konkretizirane poveznice interesne povezanosti ili drugih razloga koji bi doveli u sumnju nepristranost dužnosnika, ne može se utvrditi da bi zapošljavanje u Općini Baška supruge člana Općinskog vijeća Općine Baška po provedenom javnom natječaju, bila povezano s prethodno navedenim ovlastima dužnosnika te njegovim političkim odnosom s Miroslavom Hrgovčićem, koji proizlazi iz članstva u Općinskom vijeću Općine Baška, odnosno da bi navedena okolnost utjecala na nepristranost dužnosnika Tonija Juranića prilikom donošenja odluke o imenovanju pročelnika.

Obzirom da ne proizlazi bilo kakva druga okolnost koja bi upućivala na njihovu povezanost, ne postoje zapreke da se supruga Miroslava Hrgovčića, člana Općinskog vijeća Općine Baška, zaposli na radnom mjestu pročelnice Jedinstvenog upravnog odjela Općine Baška po provedenom javnom natječaju te da o tome odluku donese dužnosnik Toni Juranić, općinski načelnik Općine Baška, jer ju okolnost da je ujedno supruga člana Općinskog vijeća ne bi smjela diskriminirati u pogledu zasnivanja radnog odnosa u odnosu na ostale građane.

Ipak, bilo bi uputno da radi preveniranja negativnog vanjskog dojma koji može nastati iz zapošljavanja supruge Miroslava Hrgovčića Općinskog vijeća Općine Baška na predmetno radno mjesto, kao i jačanja povjerenja u tijela javne vlasti, dužnosnik Toni Juranić na sjednici Općinskog vijeća Općine Baška obavijesti druge članove tog tijela da se supruga Miroslava Hrgovčića, člana Općinskog vijeća, prijavila na navedeni javni natječaj te da je upravo ona odabrana kao kandidat, navođenjem razloga zbog kojih je upravo ona odabrana kao najbolji kandidat u provedenom natječaju, te da se o tome izvijesti javnost objavom na internetskoj stranici Općine Baška.

Slijedom navedenog Povjerenstvo je dalo mišljenje i uputu kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Toni Juranić, elektroničkom dostavom
2. Objava na internetskoj stranici Povjerenstva
3. Pismohrana